วอลต์ดิสนีย์แอนิเมชันสตูดิโอส์

| --- | --- |
ตราสัญลักษณ์ที่ใช้มาตั้งแต่ ค.ศ. 2007
สำนักงานใหญ่ของสตูดิโอที่อาคารรอย โอ. ดิสนีย์แอนิเมชันในเบอร์แบงก์ ค.ศ. 2023
ชื่อเดิม: ดิสนีย์บราเธอร์การ์ตูนสตูดิโอ (1923–1926) วอลต์ดิสนีย์สตูดิโอ (1926–1929) วอลต์ดิสนีย์โปรดักชันส์ (1929–1986) วอลต์ดิสนีย์ฟีเจอร์แอนิเมชัน (1986–2007)
ประเภท: หน่วยธุรกิจ
อุตสาหกรรม: ภาพยนตร์ แอนิเมชัน
ก่อนหน้า: ลาฟโอแกรมสตูดิโอ
ก่อตั้ง: ตุลาคม 16, 1923; 101 ปีก่อน (1923-10-16) (ดิสนีย์บราเธอร์การ์ตูนสตูดิโอ)
ผู้ก่อตั้ง: วอลต์ ดิสนีย์ รอย โอ. ดิสนีย์
สำนักงานใหญ่: 2100 เวสต์ริเวอร์ไซด์ไดรฟ์, เบอร์แบงก์, รัฐแคลิฟอร์เนีย, สหรัฐ
บุคลากรหลัก:   คลาร์ก สเปนเซอร์ (ประธาน)  เจนนิเฟอร์ ลี (ซีซีโอ) 
ผลิตภัณฑ์: ภาพยนตร์แอนิเมชัน  ละครชุดแอนิเมชัน
เจ้าของ: เดอะวอลต์ดิสนีย์
บริษัทแม่: เดอะวอลต์ดิสนีย์สตูดิโอส์ (ดิสนีย์เอ็นเตอร์เทนเมนต์)
เว็บไซต์: disneyanimation.com
เชิงอรรถ / อ้างอิง 
วอลต์ดิสนีย์แอนิเมชันสตูดิโอส์ (อังกฤษ: Walt Disney Animation Studios; WDAS) บางครั้งก็เรียกสั้น ๆ ว่า ดิสนีย์แอนิเมชัน (Disney Animation) เป็นสตูดิโอแอนิเมชันสัญชาติอเมริกันที่สร้างภาพยนตร์แอนิเมชันและภาพยนตร์สั้นให้กับบริษัทเดอะวอลต์ดิสนีย์ ตราสัญลักษณ์ด้านการผลิตในปัจจุบันได้มาฉากการ์ตูนเรื่องแรกของสตูดิโอ เรือกลไฟวิลลี่ (1928) ก่อตั้งขึ้นเมื่อวันที่ 16 ตุลาคม ค.ศ. 1923 โดยสองพี่น้องวอลต์ ดิสนีย์ และรอย โอ. ดิสนีย์ เป็นสตูดิโอแอนิเมชันที่เปิดดำเนินการที่เก่าแก่ที่สุดในโลก ปัจจุบันจัดเป็นส่วนหนึ่งของเดอะวอลต์ดิสนีย์สตูดิโอส์ และมีสำนักงานใหญ่อยู่ที่อาคารรอย อี. ดิสนีย์แอนิเมชัน ในล็อตของวอลต์ดิสนีย์สตูดิโอในเบอร์แบงก์ รัฐแคลิฟอร์เนีย นับตั้งแต่การก่อตั้ง สตูดิโอได้ผลิตภาพยนตร์ 63 เรื่อง ตั้งแต่ สโนว์ไวท์กับคนแคระทั้งเจ็ด (1937) ไปจนถึง โมอาน่า 2 (2024) และภาพยนตร์สั้นหลายร้อยเรื่อง
สตูดิโอก่อตั้งขึ้นในชื่อดิสนีย์บราเธอร์การ์ตูนสตูดิโอในปี ค.ศ. 1923 โดยเปลี่ยนชื่อเป็นวอลต์ดิสนีย์สตูดิโอในปี ค.ศ. 1926 และรวมเป็นวอลต์ดิสนีย์โปรดักชันส์ในปี ค.ศ. 1929 สตูดิโอแห่งนี้ทุ่มเทให้กับการผลิตภาพยนตร์สั้นจนกระทั่งเข้าสู่การผลิตในปี ค.ศ. 1934 ส่งผลให้เกิดภาพยนตร์เรื่อง สโนว์ไวท์กับคนแคระทั้งเจ็ดในปี ค.ศ. 1937 หนึ่งในภาพยนตร์แอนิเมชันเรื่องยาวเรื่องแรกและเป็นภาพยนตร์จากสหรัฐเรื่องแรก ต่อมาในปี ค.ศ. 1986 ในระหว่างการปรับโครงสร้างองค์กรครั้งใหญ่ วอลต์ดิสนีย์โปรดักชันส์ซึ่งเติบโตจากสตูดิโอแอนิเมชันแห่งเดียวมาเป็นกลุ่มบริษัทสื่อระดับนานาชาติ ได้เปลี่ยนชื่อเป็นบริษัทเดอะวอลต์ดิสนีย์ และสตูดิโอแอนิเมชันได้เปลี่ยนชื่อเป็นวอลต์ดิสนีย์ฟีเจอร์แอนิเมชัน เพื่อสร้างความแตกต่างจากบริษัทแผนกอื่น ๆ ชื่อในปัจจุบันถูกนำมาใช้ในปี ค.ศ. 2007 หลังจากที่ดิสนีย์เข้าซื้อกิจการของพิกซาร์ในปีก่อนหน้า
สำหรับคนส่วนใหญ่ ดิสนีย์แอนิเมชันมีความหมายเหมือนกันกับแอนิเมชัน เพราะ "ไม่มีแนวทางปฏิบัติของบริษัทใดที่สามารถครองบรรทัดฐานด้านสุนทรียศาสตร์ได้ในสื่ออื่น ๆ" ที่ในระดับล้นหลามเช่นนี้ สตูดิโอแห่งนี้ได้รับการยอมรับว่าเป็นสตูดิโอแอนิเมชันชั้นนำของอเมริกาตลอดมา และเป็น "ผู้นำด้านแอนิเมชันระดับโลกอย่างไม่มีปัญหามานานหลายทศวรรษ" สตูดิโอได้พัฒนาเทคนิค แนวคิด และหลักการมากมายที่กลายมาเป็นแนวทางปฏิบัติมาตรฐานของแอนิเมชันแบบดั้งเดิม สตูดิโอยังเป็นผู้บุกเบิกด้านศิลปะการเขียนสตอรีบอร์ด ซึ่งปัจจุบันเป็นเทคนิคมาตรฐานที่ใช้ในการสร้างภาพยนตร์ทั้งแอนิเมชันและฉบับคนแสดง คลังภาพยนตร์แอนิเมชันของสตูดิโอเป็นหนึ่งในคุณสมบัติที่โดดเด่นที่สุดของดิสนีย์ โดยมีดาวเด่นจากการ์ตูนแอนิเมชันเรื่องสั้นอย่างมิกกี้ เมาส์, มินนี่ เมาส์, โดนัลด์ ดั๊ก, เดซี่ ดั๊ก, กู๊ฟฟี่ และพลูโต กลายมาเป็นตัวละครที่มีชื่อเสียงในด้านวัฒนธรรมสมัยนิยมและเป็นมาสคอตโดยรวมของบริษัทเดอะวอลต์ดิสนีย์
ภาพยนตร์ของสตูดิโอเรื่อง ผจญภัยแดนคำสาปราชินีหิมะ (2013) นครสัตว์มหาสนุก (2016) และผจญภัยปริศนาราชินีหิมะ (2019) ล้วนเป็นหนึ่งในรายการ 50 ภาพยนตร์ที่ทำรายได้สูงสุดตลอดกาล ผจญภัยปริศนาราชินีหิมะเป็นภาพยนตร์แอนิเมชันอันดับที่สองที่ทำรายได้สูงสุดตลอดกาล นอกจากนี้ยังเป็นภาพยนตร์แอนิเมชันที่ทำรายได้สูงสุดทั่วโลกตลอดกาลจนกระทั่งการเข้าฉายของ เดอะ ซูเปอร์มาริโอบราเธอร์ส มูฟวี่ (2023) โดยอิลลูมิเนชันและนินเท็นโด
ภายในปี ค.ศ. 2013 สตูดิโอไม่ได้พัฒนาแอนิเมชันวาดด้วยมืออีกต่อไป และได้เลิกจ้างแผนกแอนิเมชันวาดด้วยมือเป็นส่วนใหญ่แล้ว อย่างไรก็ตาม สตูดิโอระบุว่าพวกเขาจะเปิดรับข้อเสนอจากผู้สร้างภาพยนตร์สำหรับโครงการภาพยนตร์วาดด้วยมือในอนาคต